2024-2025 yil oʻquv yili uchun Maktabgacha va maktab taʼlimi vazirligi tizimidagi maktabgacha taʼlim tashkilotlari tarbiyalanuvchilari hamda umumiy oʻrta taʼlim muassasalari oʻquvchilari uchun “Bir boʻlsak – yagona xalqmiz, birlashsak – Vatanmiz!” shiori ostida tashkil etiladigan “Salom bogʻcha” va “Birinchi qoʻngʻiroq” tadbirlarini oʻtkazish boʻyicha
TAVSIYALAR


“Har bir kun – bu imkoniyat, 
har bir kun – bu kelajak uchun poydevor”.
Sh.Mirziyoyev


Oʻzbekiston Respublikasi Prezidentining “Oʻzbekiston Respublikasi davlat mustaqilligining oʻttiz uch yillik bayramiga tayyorgarlik koʻrish va uni oʻtkazish toʻgʻrisida” 2024-yil 18-iyuldagi PQ-264-son qarorida ilgari surilgan gʻoyalarni hayotga tatbiq etish, ularni oʻquvchi-yoshlar ongiga singdirish, Yangi Oʻzbekistonda maʼrifatli jamiyatni barpo etish, Vatanga sodiq, yurt kelajagi va taraqqiyotiga daxldor, yuksak maʼnaviyatli, qatʼiy eʼtiqodga va mustaqil fikrga ega boʻlgan, fuqarolik burchini chuqur his qiladigan, vatanparvarlik ruhida tarbiyalangan barkamol avlodni shakllantirishda oʻta muhim oʻrin tutadi.
Shularni inobatga olib, joriy yilning 4-9-sentabr kunlari  respublikaning barcha taʼlim muassasalarida “Bir boʻlsak – yagona xalqmiz, birlashsak – Vatanmiz!” mavzusida oʻtiladigan “Mustaqillik darslari” va “Maʼnaviyat soatlari” qarorda tavsiya etilgan ustuvor yoʻnalishlarni, Oʻzbekiston Respublikasi Prezidenti Shavkat Mirziyoyevning 2024-yilda mamlakatimiz miqyosida olib borayotgan islohotlarni,  oʻz chiqishlarida ilgari surilgan gʻoyalarni hayotiy misollar, fakt va raqamlar yordamida, keng va taʼsirchan targʻib qilinishi muhim ahamiyatga ega.
Respublikamizda 2024-2025-oʻquv yili boshlanishi munosabati bilan barcha turdagi maktabgacha taʼlim tashkilotlarida “Maktabgacha taʼlim tashkilotlari uchun Ilk qadam davlat dasturi”ga muvofiq sentabr oyida belgilangan “Oʻzbekiston - mening vatanim” oy mavzusidan kelib chiqqan holda “Bir boʻlsak – yagona xalqmiz, birlashsak – Vatanmiz!”  shiori ostida  joriy yilning 4-sentabr kuni kun tartibiga muvofiq ochiq mashgʻulotlar tashkil etish;
 Maktabgacha taʼlim taʼlim tashkiloti  hududi mustaqillik bayrami kayfiyatida shodiyona tarzda “Salom bogʻcha” va mustaqillikning oʻttiz uch yilligiga bagʻishlangan “Bir boʻlsak – yagona xalqmiz, birlashsak – Vatanmiz!” shioriga monand tarzda bezatish; (bunda maktabgacha taʼlim tashkiloti imkoniyatidan kelib chiqqan holda bayramona bezaklar bilan jihozlanishi) tavsiya etiladi.
Respublikamizda 2024-2025-oʻquv yili boshlanishi munosabati bilan barcha umumiy oʻrta taʼlim muassasalarida “Birinchi qoʻngʻiroq” tadbirlarini yuqori saviyada oʻtkazish maqsadida quyidagilarga amal qilish tavsiya etiladi:
- Umumiy oʻrta taʼlim muassasalarida “Birinchi qoʻngʻiroq” tadbirlarini joriy yilning 4-sentabr kuni soat 8:00 da “Bir boʻlsak – yagona xalqmiz, birlashsak – Vatanmiz!”  shiori ostida tashkil etish;
- Mamlakatimiz siyosiy hayotidagi muhim voqealar, xususan yangilangan Konstitutsiyamizning qabul qilinishi el-yurtimiz Yangi Oʻzbekistonni, Uchinchi Renessans poydevorini yaratishga qaratilgan islohotlarni har tomonlama qoʻllab-quvvatlab kelayotgani, “Oʻzbekiston – 2030” strategiyasining asosiy ustuvor yoʻnalishlari doirasida belgilangan tub islohotlar haqida taʼlim tashkilotlarida maʼrifiy uchrashuv va suhbatlar oʻtkazish; 
- Hurmatli Prezidentimiz tomonidan maktabgacha va maktab taʼlimini rivojlantirish, farzandlarimizning zamonaviy bilim va kasb-hunar egallashlari, oʻquvchi-yoshlarni umuminsoniy va milliy qadriyatlar, vatanparvarlik ruhida tarbiyalash, ularning qalbiga shukronalik tuygʻularini singdirish masalasi davlat siyosatining eng muhim yoʻnalishlaridan biri sifatida belgilab berilganini inobatga olib, “Mustaqillik darslari” va “Maʼnaviyat soatlari”da oʻtiladigan maʼruzalarda asosiy eʼtiborni Oʻzbekiston Respublikasi Prezidentining “Oʻzbekiston Respublikasi davlat mustaqilligining oʻttiz uch yillik bayramiga tayyorgarlik koʻrish va uni oʻtkazish toʻgʻrisida” 2024-yil 18-iyuldagi PQ-264-son qarorida keltirilgan ustuvor yoʻnalishlarga qaratish;
- Maktab hududidagi maydon mustaqillik bayrami kayfiyatida shodiyona tarzda “Birinchi qoʻngʻiroq” va Mustaqillikning oʻttiz uch yilligiga bagʻishlangan “Bir boʻlsak – yagona xalqmiz, birlashsak – Vatanmiz!” shioriga monand tarzda bezatish; (bunda maktab imkoniyatidan kelib chiqqan holda sahna va uning atrofini bayramona bezaklar bilan jihozlanishi tavsiya etiladi)
- bayram tadbirlarini maktab hovlisi, bogʻi yoki boshqa soya-salqin ochiq maydonlarda oʻtkazish, maktab hududini talab darajasida jihozlash, bayram tadbiri jarayonida sanitariya-gigiyena va tozalik talablariga qatʼiy amal qilingan holda tadbirni yongʻin va texnika xavfsizligiga rioya qilgan holda tashkil etish;
- tadbir oʻtkaziladigan joyni talab darajasida jihozlash, gigiyena va tozalik talablariga muvofiq sharoitlar yaratish, oʻquvchilar xavfsizligini taʼminlash;
[bookmark: _Hlk16607444]- tadbirda joylardagi oʻzini-oʻzi boshqarish organlari, ota-onalar va huquqni muhofaza qilish idoralari vakillarini taklif etish va ular bilan hamkorlikda tashkil etish;
- maktab rahbariyati tomonidan tadbir ishtirokchilariga mustaqilligimizning oʻttiz uch yillik bayrami hamda “Birinchi qoʻngʻiroq” tadbiri bilan tabriklash jarayonida yurtimizda soʻnggi yillarda erishilgan yutuqlar, amalga oshirilgan keng koʻlamli bunyodkorlik ishlari, taʼlim tizimidagi islohotlar toʻgʻrisida aniq misollar va raqamlar keltirilgan holda maʼlumot berish;
- boshlangʻich sinf oʻquvchilarining jismoniy imkoniyatlarini inobatga olgan holda “Birinchi qoʻngʻiroq” tadbiri davomiyligini 30 daqiqadan koʻp oʻtkazmaslik;
- tadbir tugaganidan keyin barcha sinflarda dars mashgʻulotlari tasdiqlangan jadval asosida boshlanishini direktorning oʻquv ishlari boʻyicha oʻrinbosari tomonidan nazoratga olinadi.
“Birinchi qoʻngʻiroq” tadbirlariga senat a’zolari, deputatlar, faxriy oʻqituvchilar, mahalladagi mehnat faxriylari, oʻquvchilarning ota-onalari, kasaba uyushmasi, yoshlar ishlari agentligi  hududiy boʻlimi vakillari, yozuvchilar uyushmasi a’zolari, mahalla fuqarolar yigʻinlari raislari, mahalladagi hokim yordamchisi, yoshlar yetakchisi va boshqa hamkor tashkilotlar vakillari taklif etiladi. Tadbir jarayonida oʻquvchilarga bayram tabrigi va yaxshi tilaklar bildiriladi.
Shuningdek tadbirda, Oʻzbekiston Respublikasi Prezidenti Shavkat Mirziyoyevning Oʻzbekiston Respublikasi davlat mustaqilligining 33 yillik bayramiga bagʻishlangan marosimdagi nutqidan foydalanish tavsiya etiladi.

“Bir boʻlsak – yagona xalqmiz, birlashsak – Vatanmiz!” 
(Umumtaʼlim maktablar uchun “Birinchi qoʻngʻiroq” tadbir 
namunaviy ssenariysi)

“Yangi Oʻzbekiston – maktab ostonasidan, 
taʼlim-tarbiyadan boshlanadi”

Sh.Mirziyoyev

“Birinchi qoʻngʻiroq” tadbiri taʼlim muassasasining rahbari boshchiligida, direktorning maʼnaviy-maʼrifiy ishlar boʻyicha oʻrinbosari, oʻqituvchi-murabbiylar va sinf rahbarlari tomonidan rejalashtiriladi hamda ushbu namunaviy ssenariy asosida maktab ssenariysi ishlab chiqiladi. 
Tadbir ishtirokchilari (2 nafar boshlovchi va ishtirokchi oʻquvchilar) Vatanni madh etuvchi qoʻshiq yoki musiqa sadolari ostida sahnaga tashrif buyurishadi.
1-boshlovchi: Assalomu alaykum mehri daryo ustozlar va qadrli mehmonlar!
2-boshlovchi: Assalomu alaykum aziz oʻquvchilar. Sizlarni davlatimiz mustaqilligining 33 yilligi hamda “Birinchi qoʻngʻiroq” bilan chin dildan tabriklayman.
Butun dunyoda insoniyat eʼtirof etgan buyuk mutafakkir bobokalonlarimiz – Imom Buxoriy, Imom Termiziy, Abu Rayhon Beruniy, Sohibqiron Amir Temur, Mirzo Ulugʻbek, Alisher Navoiy, Bobur Mirzo va boshqa ulugʻ ajdodlarimizning barchasi yoshlik chogʻlarida ustozlar taʼlimini olganlar, ular mehri bilan sugʻorilganlar. 
1-boshlovchi: Xalqimizda ajdodlardan meros boʻlib qolgan ibratli udum bor. Har qanday inson qaysi sohada, qaysi bir kasb-hunarni egallashda kimdandir saboq oladi, shogirdlik davrida saboq olib, oʻz kasbi ustasiga aylanadi, mustaqil hayotga kirish arafasida albatta ustozining duoyi fotihasini oladi. 
2-boshlovchi: Kimki ustoz duosini olsa, u albatta yuksaladi, kamolga erishadi. Shuning uchun ham Siz, aziz oʻqituvchilarni, ustozlarimiz dunyodagi eng ezgu va oliyjanob kasb egalaridirlar, desak, bu ayni haqiqatdir. 
1-boshlovchi:
Assalom ona yurt tonglar oʻlkasi
Taʼrif, tavsifingning yoʻq nihoyasi. 	(Toʻra Sulaymon)
2-boshlovchi:
Senga bagʻishlanur muqaddas qoʻshiq
Bu oʻzbek elining oʻz madhiyasi. 		(Toʻra Sulaymon)
(Soʻng Oʻzbekiston Respublikasining davlat madhiyasi yangraydi.)
1-boshlovchi: Azizlar, tadbirni ochib berish uchun soʻzni maktabimiz direktori _____________________ga beramiz. Marhamat.
(Maktab direktorining kirish soʻzi va bayram tabrigi – 5 daqiqa)
2-boshlovchi: Vatan madhi 
Kimga dasht boshpana, kimgadir gulzor,
Har kimning sigʻingan sajdagohi bor.
Har hovuch tuprogʻi koʻzga toʻtiyo,
Biz uchun qadrdon shu aziz diyor.
Oʻping, koʻzingizga suring tuprogʻin,
Har soʻzin muqaddas duodek seving.
Qadang yuraklarga millat bayrogʻin,
Vatanni Najmiddin Kubrodek seving.
Koʻnglimning gavhari shu aziz maskan,
Fidodir hamisha unga jon-u tan.
Otalar himmatin yodi mashʼali,
Onalar oq suti hurmati – Vatan.
Oʻping, koʻzingizga suring tuprogʻin,
Har soʻzin muqaddas duodek seving.
Qadang yuraklarga millat bayrogʻin
Vatanni Najmiddin Kubrodek seving. 		(Muhammad Yusuf)
2-boshlovchi:
Assalom maktabim muqaddas dargoh
Assalom ustozlar  kasb kori saboq
Assalom doʻstlarim menga qoʻsh qanot
Sinfdosh hayotga ishonch bilan boq
1-boshlovchi: Toʻgʻri taʼrifladingiz, ustozlar bizga saboq beradigan mehri daryodek joʻshqin aziz va moʻtabar insonlardir. 
2-boshlovchi:
Ulugʻ donish ajdodlarim  beshigisan
Taraqqiyot  kalitining eshigisan
Sanʼatkorning aytgan qoʻshigʻisan
Gʻolib farzandlarning yutugʻisan Vatanim
(Oʻquvchilar ijrosida qoʻshiq yoki raqs ijro etiladi)
1-boshlovchi: Yurtimiz 1991-yil 31-avgustda oʻzining mustaqil davlat ekanligini eʼlon qildi va 1-sentabr “Mustaqillik kuni” deb eʼtirof etildi.
2-boshlovchi: Yurtimiz mustaqillikka erishgandan soʻng biz oʻzligimizni, qadriyatlarimizni, maʼnaviyatimizni teran anglay boshladik. Oʻzbek nomining shoni-shavkati, gʻururi dunyoga tanildi.
1-boshlovchi:
Xalqim, tantiliging oʻzi bir olam,
Yurtboshing boshingda yonib turgan sham.
Taʼrifingni bitib charchamas qalam,
Magʻrur oʻgʻlonlaring doim bor boʻlsin.

2-boshlovchi: Muhtaram Prezidentimiz Shavkat Mirziyoyev rahbarligida mamlakatimizda yaratilayotgan imkoniyatlar tufayli bugungi kunning yoshlari har jabhada, xususan, xalqaro sport musobaqalarida, fan olimpiadalarida, musiqa va sanʼat tanlovlarida sovrinli oʻrinlarni egallamoqdalar, oʻzi istagan oliygohlarning talabalariga aylanishmoqda. Bularning barchasi yurtimizning mustaqilligi tufaylidir.
Yana bitta yorqin misol: Buxoro shahrida ilk marotaba Abu Ali ibn Sino nomidagi xalqaro biologiya olimpiadasi tashkil etildi. Unda 19 ta davlatdan 120 nafar oʻquvchilar ishtirok etdi.
 Xalqaro olimpiadalarda oʻquvchilar tomonidan 61 ta (8 ta oltin, 
18 ta kumush va 35 ta bronza) medal qoʻlga kiritildi.
“Turon” maktab teatri tanlovi oʻtkazilib 101 ming nafardan ortiq oʻquvchilar qamrab olindi.
 Prezident, ijod, ixtisoslashtirilgan maktablarning 250 nafar oʻquvchilari ishtirokida “Teatr – ibratxonadir” shiori ostida teatr festivali, umumtaʼlim maktablari oʻrtasida “Turon” teatr studiyasi tanlovi tashkil etildi. Maʼlumot uchun: tanlovning tuman (shahar) bosqichida 12 673 ta maktab jamoasida 101 384 nafar oʻquvchi ishtirok etganini taʼkidlalsh joiz.
(Boshlangʻich sinf oʻquvchilari tomonidan Vatan mustaqilligini tarannum etuvchi sheʼrlar oʻqiladi).
Bundan tashqari, Parij Olimpiadasi Vatanimiz sporti tarixidagi misli koʻrilmagan gʻalaba boʻldi. 208 ta davlat vakillari qatnashgan musobaqada sportchilarimiz yuksak matonat, mahorat va iroda ko‘rsatib, dunyoda 13-o‘rin, Osiyoda 4-o‘rin, turkiy, musulmon va MDH davlatlari orasida 1-o‘rinni egalladi. Bir yo‘la 3 nafar sportchimiz “ikki karra olimpiya chempioni”, degan yuksak sharafli nomga sazovor bo‘ldi.
Shu bilan birga, vatanimiz sharafini himoya qilgan qahramonlarimiz yakunda 🥇8 ta oltin, 🥈2 ta kumush va 🥉3 ta bronza, jami 13 ta medalni qo‘lga kiritib, tarixiy rekord natija qayd etishdi. 
1-boshlovchi: Muhtaram Prezidentimiz tomonidan 2024-yil “Yoshlar va biznesni qoʻllab-quvvatlash yili” deb eʼlon qilindi. Yurtboshimiz rahbarligida mamlakatimizda yoshlar uchun yaratilayotgan imkoniyatlar hayotning har jabhasida, xususan, xalqaro sport musobaqalari, fan olimpiadalarida, musiqa va sanʼat tanlovlarida sovrinli oʻrinlarni egallashiga sabab boʻlmoqda. 
Sharq donishmandlari aytganidek, “Eng katta boylik – bu aql-zakovat va ilm, eng katta meros – bu yaxshi tarbiya, eng katta qashshoqlik – bu bilimsizlikdir!”
2-boshlovchi: Yangi Oʻzbekistonda bugungi kunda ulugʻ allomalar - Mirzo Ulugʻbek va Muhammad Al-Xorazmiy nomidagi iqtidorli bolalar maktablari, atoqli va mashhur adiblarimiz - Hamid Olimjon va Zulfiya, Erkin Vohidov, Abdulla Oripov, Ibroyim Yusupov, Ibrat, Muhammad Yusuf, Halima Xudoyberdiyeva nomlari bilan atalgan ijod maktablari, “Temurbeklar maktabi”, Prezident maktablari, xususiy maktablar singari mutlaqo yangicha mazmun va shaklga ega boʻlgan zamonaviy taʼlim muassasalari barpo etildi.
Shu sababli, barcha yoshlar uchun zamonaviy bilimlarni egallash, chinakam maʼrifat va yuksak madaniyat sohibi boʻlish, bardavom hayotiy ehtiyojga aylanmoqda.
(Yuqori sinf oʻquvchilari ijrosida bitta qoʻshiq va bitta raqs ijro etiladi)
[bookmark: _Hlk111215912]1-boshlovchi: Hozir navbatni yangi oʻquv yilida maktabga dastlabki qadamini qoʻyayotgan 1-sinf oʻquvchilarimiz hamda bitiruvchilarimizni tabriklash uchun soʻzni (ota-onalar, mahalla fuqarolar yigʻini, hokimlik, sektor rahbarlari, sobiq bitiruvchilar va huquqni muhofaza qilish idoralari vakillari)ga beramiz, marhamat.
1. ____________________
2. ____________________
2-boshlovchi: Mana tadbirimiz ham oʻz nihoyasiga yetib bormoqda. Barchangizni maktab qoʻngʻirogʻi sadolari ostida 2024/2025-oʻquv yilining birinchi, ilk darsiga chorlab qolamiz. Aziz oʻquvchilar, sizlarga yangi oʻquv yilini aʼlo baholarga oʻqib, Vatanimizning yanada rivojlanishi uchun oʻz hissasini qoʻshadigan dono farzandlar boʻlib yetishingizni tilab qolamiz.
1-boshlovchi:
Sen oʻzingsan, eng soʻngi nonin
Oʻzi yemay oʻgʻliga tutgan.
Sen oʻzingsan farzandlar shonin 
Asrlarda opichlab oʻtgan
Ona xalqim jon tanim manim,
Oʻzbekiston, Vatanim manim  		(Abdulla Oripov)

(Shundan soʻng birinchi qoʻngʻiroq chalinadi. Qoʻngʻiroq chalinib boʻlgandan soʻng S.Nazarxonning “Ulugʻimsan Vatanim” qoʻshigʻi ostida oʻquvchilar oʻz sinf xonalariga sinf rahbarlari boshchiligida kuzatiladi)
Eʼtiboringiz uchun rahmat!

(Namunaviy ssenariyga ijodiy yondashgan holda mahalliy shart-sharoitlardan kelib chiqib oʻzgartirishlar kiritilishi mumkin).
